
ŠAKIŲ RAJONO SAVIVALDYBĖS TERITORIJOJE ESANČIŲ STATINIŲ AR PATALPŲ, SKIRTŲ GYVENTOJŲ KOLEKTYVINEI APSAUGAI, EKSTREMALIŲJŲ SITUACIJŲ AR KARO METU NAUDOJIMO TVARKOS APRAŠAS

I. SKYRIUS
BENDROSIOS NUOSTATOS

1. Šakių rajono savivaldybėje esančių statinių ar patalpų, skirtų gyventojų kolektyvinei apsaugai, ekstremaliųjų situacijų ar karo metu naudojimo tvarkos aprašas (toliau – Aprašas) reglamentuoja statinių ar patalpų, kuriuos ekstremaliųjų situacijų ar karo metu galima pritaikyti gyventojų kolektyvinei apsaugai nuo atsiradusių gyvybei ar sveikatai pavojingų veiksnių, paruošimo ir naudojimo, išlaidų, susijusių su jų paruošimu bei naudojimu ekstremaliųjų situacijų metu, kompensavimo tvarką ir atsakomybę. Aprašas privalomai taikomas visiems ūkio subjektams ir įstaigoms, išvardintiems statinių ar patalpų, skirtų gyventojų kolektyvinei apsaugai, sąraše, kuris Šakių rajono savivaldybės administracijos (toliau – Administracijos) direktoriaus įsakymu kiekvienais metais tikslinamas ir skelbiamas Šakių rajono savivaldybės interneto svetainėje www.sakiai.lt. skiltyje  Civilinė sauga.

II SKYRIUS
 BENDRIEJI Statinių ar PATALPŲ, SKIRTŲ KOLEKTYVINEI APSAUGAI, NAUDOJIMO REIKALAVIMAI

2. Už statinių ar patalpų parengimą ekstremaliųjų situacijų atvejais yra atsakingi įstaigų vadovai (toliau – vadovai) arba jų įgalioti asmenys. Paskyrę įgaliotus asmenis, atsakingus už kolektyvinės apsaugos statinių ar patalpų paruošimą, vadovai nedelsdami pateikia įsakymo kopiją apie atsakingo asmens paskyrimą ir jo kontaktinius duomenis (darbo ir ne darbo laiku) savivaldybės vyriausiajam civilinės saugos specialistui.  
3. Statinių ar patalpų parengties būklė turi būti tokia, kad susidarius ekstremaliajai situacijai, patalpos žmonių apsaugai būtų tinkamai parengtos darbo metu ne ilgiau kaip per 2 valandas, o ne darbo metu – per 4 valandas. 
4. Paruoštose patalpose daiktų, mokymo priemonių ir kitų įrengimų leidžiama palikti užimant ne daugiau kaip 20 proc. patalpų tūrio.
5. Statinių ar patalpų paruošimas kolektyvinei gyventojų apsaugai pradedamas, gavus Administracijos direktoriaus ar jį pavaduojančio asmens arba jų pavedimu vyriausiojo civilinės saugos specialisto rašytinį pranešimą, kuriame nurodomas reikalingų paruošti patalpų plotas.

III SKYRIUS
Statinių ar patalpų IR JŲ INŽINERINIŲ ĮRENGIMŲ PRIEŽIŪRA

6. Vadovai ar jų įgalioti asmenys privalo užtikrinti kad:
6.1.  nebūtų užkrauti įėjimo (išėjimo) keliai į patalpas; 
6.2. patalpos būtų sausos. Temperatūrą žiemos metu palaikyti atsižvelgiant į patalpų naudojimo paskirtį įprastomis sąlygomis. Šaltuoju metų laiku skaičiuojama temperatūra patalpoje turi būti ne žemesnė negu +15 °C;
6.3. patalpos būtų aprūpintos pirminėmis gaisro gesinimo priemonėmis, kurių kiekiai numatyti priešgaisrinės saugos normatyviniuose dokumentuose, atsižvelgiant į pastato naudojimo paskirtį; 
6.4. statinių ar patalpų priežiūra ir remontas atlikti pagal statiniams, kuriuose yra patalpos, nustatytą jų priežiūros ir naudojimo reglamentą;	
6.5. pastate esantys sanitariniai mazgai (tualetai, vandens kriauklės, dušai) būtų paruošti naudoti pagal paskirtį;
6.6. patalpų apšvietimas atitiktų normas, nurodytas pastato statybos techniniame reglamente ir būtų  šviečiantys užrašai virš įėjimų ir išėjimų į šias patalpas;

IV SKYRIUS
Statinių ar PATALPŲ NAUDOJIMO IR IŠLAIDŲ FINANSAVIMO TVARKA IR ATSAKOMYBĖ
 
7. Statinių ar patalpų savininkams kompensuojamos visos patirtos išlaidos, susijusios su statinių ar patalpų paruošimu, pritaikant jas gyventojų kolektyvinei apsaugai, jų paruošimu grąžinant į pradinę paskirtį, taip pat išlaidos dėl statinių ar patalpų apgadinimo bei kitos patirtos išlaidos, susijusios su papildomu šildymu, elektros, telefono, vandens naudojimu. 
            8. Patirtos išlaidos kompensuojamos vadovaujantis Materialinių išteklių teikimo ir kompensavimo už jų teikimą tvarkos aprašu, patvirtintu Lietuvos Respublikos Vyriausybės 2010 m. liepos 21 d. nutarimu Nr. 1107 „Dėl materialinių išteklių teikimo ir kompensavimo už jų teikimą tvarkos aprašo ir valstybės paramos už žalą, patirtą dėl ekstremaliosios situacijos, teikimo tvarkos aprašo patvirtinimo“.
9. Įstaigų vadovai, pažeidę šio Aprašo  reikalavimus, atsako Lietuvos Respublikos įstatymų nustatyta tvarka.

